משה רשקס

משה רשקס (16 ביוני 1928 – 28 באפריל 2018) היה סופר ישראלי, מחלוצי ספורט הנכים בישראל. יושב הראש השני של ארגון נכי צה"ל (1951–1957) ומראשי מרכז הספורט לנכים (1965–2003). היה חבר בצוות המארגנים של אולימפיאדת הנכים תל אביב (1968) ועמד בראש משלחות ישראל למשחקי סטוק מנדוויל (1971 ו-1974). כתב את הספר רב המכר "ימים של עופרת". זוכה באות אומץ על מפעל חיים (2014).

ביוגרפיה
נולד בביאליסטוק, פולין לאריה וגולדה רשקס ועלה לארץ ישראל ב-1931. למד בבית הספר מונטיפיורי בתל אביב ובבית הספר הגבוה למשפט ולכלכלה.

היה חבר ארגון ההגנה, הדריך בבית הספר של חיל שדה בתל אביב והשתתף בפיצוץ תחנות הרדאר בחיפה. לחם בחטיבת גבעתי ובמלחמת העצמאות ליווה שיירות בדרך לירושלים. לאחר הקמת צה"ל היה מפקד מחלקה בחטיבת עציוני. ב-13 במאי 1948 נפצע קשה במבצע מכבי בשער הגיא.

לאחר ששימש כשנה בתפקיד מזכיר ארגון נכי מלחמת השחרור, בשנים 1950–1956 היה יושב ראש הארגון.

ב-1950 השתתף בכתיבת ספר הפלמ"ח וכתב את קורותיה של שיירת אספקה לירושלים הנצורה. בשנים 1952–1959 היה עורך כתב העת החודשי "החייל המשוחרר". היה מראשוני וחברי הנהלת איגוד התסריטאים בישראל.

בשנת 1962 פרסם את ספרו הראשון "ימים של עופרת" שזכה להיות רב מכר ויצא לאור ב-5 מהדורות ותורגם לאנגלית ולספרדית.

זמן קצר לאחר הקמת מרכז הספורט לנכים ברמת גן, התמנה למנהל המרכז ועמד בראשו בשנים 1965–2003. לאחר מכן היה יושב ראש המרכז עד מותו ב-2018.

היה חבר בצוות המארגנים של אולימפיאדת הנכים תל אביב (1968) ועמד בראשן של משלחות ישראל למשחקי סטוק מנדוויל (1971 ו-1974).

פרסים 
ב-14 במאי 2014 זכה באות אומ"ץ למפעל חיים של תנועת אומ"ץ.

ספריו
 ימים של עופרת, הוצאת מערכות, 1962. סיפור מימי מלחמת השחרור. הופיע בחמש מהדורות ותורגם לאנגלית ולספרדית.
 לילה ירדוף לילה, הוצאת מסדה, 1966. סיפור על רקע המאבק בשלטון המנדט הבריטי.
 התמוטטות, א"ל הוצאה מיוחדת, 1975. רומן על חוויית התבוסה שבמלחמה.
 הנידונים לתהילה, הוצאת מלוא, 1995. סיפורו של ספורט הנכים בישראל.

קישורים חיצוניים
 
 
 עמוס אריכא, משה רשקס - הסופר, הלוחם ואיש הספורט, באתר אימגו מגזין מאמרים כתב עת בנושאי תרבות ותוכן, 5 בנובמבר 2014
 משה רשקס, באתר מוזיאון הפלמ"ח

הערות שוליים

ישראלים ילידי פולין
בוגרי תיכון מונטיפיורי
בוגרי בית הספר הגבוה למשפט ולכלכלה
לוחמי הפלמ"ח
סופרים ישראלים
נכי צה"ל
חיילי חטיבת גבעתי (תש"ח)
חיילי חטיבת עציוני
ארגון נכי צה"ל
פעילי איל"ן
פעילים חברתיים ישראלים
ישראלים שנולדו ב-1928
ישראלים שנפטרו ב-2018